2. ลักษณะการประกอบธุรกิจ

(1) ประวัติความเป็นมาและการเปลี่ยนแปลงและพัฒนาการที่สำคัญ
รวมทั้งลักษณะการประกอบธุรกิจที่ผ่านมา

บริษัทฯ ประกอบธุรกิจสถานพยาบาล ให้บริการตรวจรักษาโรค ป้องกันโรคและส่งเสริมสุขภาพ
ทั้งผู้ป่วยในและผู้ป่วยนอก ตลอด 24 ชั่วโมง
มีแพทย์ผู้เชี่ยวชาญเฉพาะทางหลายสาขาและมีความพร้อมทางด้านเครื่องมือแพทย์ที่ทันสมัยจึงสามารถให้บริการรักษาพยาบาลได้กับผู้ป่วยเกือบทุกประเภท

 ปี 2521 บริษัทฯเริ่มก่อตั้งขึ้นมาในรูปของบริษัทจำกัด โดยทุนจดทะเบียนเริ่มแรก 22 ล้าน บาท
มีอาคารรับผู้ป่วย 1 หลัง 6 ชั้นและในปัจจุบันบริษัทฯ มีทุนจดทะเบียนและทุน ชำระแล้ว 125
ล้านบาท

 ปี 2523 โรงพยาบาลเอกชล เริ่มเปิดให้บริการตรวจรักษาผู้ป่วยนอก และผู้ป่วยใน ตลอด 24
ชั่วโมง

  ปี 2535 บริษัทฯ เข้าเป็นบริษัทจดทะเบียนในตลาดหลักทรัพย์แห่งประเทศไทย 

   ปี 2537 จดทะเบียนเป็นบริษัทมหาชนจำกัด เลขทะเบียน บมจ.353 หรือ 0107537001064

   ปี 2547 โรงพยาบาลเปิดใช้อาคารหลังที่ 1 ที่ดำเนินการปรับปรุง ซึ่งสามารถรับผู้ป่วยนอกได้
  ถึง 800 คนต่อวัน และเพิ่มห้องพักผู้ป่วยในเป็น 262 เตียง รวมทั้งขยายพื้นที่ให้
  บริการด้านกายภาพบำบัดและฟื้นฟูสภาพ และดำเนินการจัดห้องตรวจแยกเฉพาะ
  ผู้มาตรวจสุขภาพประจำปีของบริษัทคู่สัญญา เพื่อความสะดวกรวดเร็วและเป็น สัดส่วน

   ปี 2548 บริษัทฯ เปิดบริการศูนย์รักษาโรคเฉพาะทางได้แก่ ศูนย์โรคหัวใจ, ศูนย์อุบัติเหตุ
  นอกจากนั้น บริษัทฯ ได้พิจารณาขยายการลงทุนโดยการซื้อโรงพยาบาลและที่ดินซึ่ง
  เป็นทรัพย์สินของบริษัท ศุภมิตรเวชการ จำกัด มูลค่า 310,000,000 บาท เพื่อขยาย
  ห้องตรวจและเพิ่มเตียงรับผู้ป่วย ซึ่งเพิ่มขึ้นอย่างรวดเร็วได้ ซึ่งผ่านการอนุมัติจากผู้
  ถือหุ้นในที่ประชุมวิสามัญผู้ถือหุ้น ครั้งที่ 1/2548 เมื่อวันที่ 23 ธันวาคม 2548

 ปี 2549 โรงพยาบาลเอกชลได้เตรียมพร้อมขั้นสุดท้าย เพื่อรองรับการตรวจประเมินระบบ
คุณภาพมาตรฐานโรงพยาบาล (Hospital Accreditation หรือ HA.) จากสถาบัน
พัฒนาและรับรองคุณภาพโรงพยาบาล (พรพ.) สังกัดกระทรวงสาธารณสุข

ปรับปรุงอาคารสถานที่ ซึ่งเป็นทรัพย์สินที่ซื้อจากบริษัท ศุภมิตรเวชการ จำกัด
รวมถึงการจัดเตรียมเครื่องมืออุปกรณ์ทางการแพทย์ เพื่อเตรียมความพร้อมก่อน
เปิดให้บริการโรงพยาบาลเอกชล 2 และโรงพยาบาลเอกชล 2 เริ่มเปิดให้บริการเมื่อ วันที่ 20
พฤศจิกายน 2549 ทำให้โรงพยาบาลเอกชล ทั้ง 2 แห่ง มีจำนวนเตียงที่
สามารถรับผู้ป่วยในได้รวมทั้งสิ้น 362 เตียง

นอกจากนั้น ทางบริษัทฯได้จ้างบริษัท เอินส์ท แอนด์ ยัง คอร์ปอเรท เซอร์วิสเซส จำกัด
มาวางระบบการควบคุมภายใน,ระบบบัญชีและจัดทำระบบการประเมินการใช้
ทรัพยากรต่างๆอย่างมีประสิทธิภาพ ให้โรงพยาบาลเอกชล 2

(2) ภาพรวมการประกอบธุรกิจของบริษัทฯ ดำเนินงานอยู่ในปัจจุบัน

บริษัทโรงพยาบาลเอกชล จำกัด (มหาชน) เป็นโรงพยาบาลชั้นนำในเขตจังหวัดชลบุรี
ให้การบริการตรวจรักษาโรคทุกชนิด รวมทั้งบริการตรวจสุขภาพเพื่อเป็นการเฝ้าระวังโรค
และป้องกันการเกิดโรค รวมถึงงานส่งเสริมสุขภาพ และงานฟื้นฟูสมรรถภาพ
พร้อมเปิดให้บริการตลอด 24 ชั่วโมง นอกจากนี้ โรงพยาบาลยังให้บริการตรวจนอกสถานที่
โดยการออกหน่วยต่างๆ เช่น ตรวจสุขภาพประจำปี ตรวจรักษาโรคตามโรงงาน บริษัท
และหน่วยงานต่างๆ
รวมทั้งติดตามเยี่ยมผู้ป่วยที่บ้านภายหลังจากการรักษาหายออกจากโรงพยาบาลไปแล้ว

ในส่วนของกิจกรรมบริการตรวจรักษาโรคผู้ป่วยเฉพาะสาขาโดยแพทย์ผู้ชำนาญการเฉพาะทางนั้น
ในปี 2549 นี้
ทางโรงพยาบาลได้พัฒนาโดยจัดระบบแยกเป็นหน่วยงานเฉพาะอย่างเพื่อรักษาคุณภาพให้เป็นไปตามมาตรฐานของวิชาชีพสาขานั้นๆ
และได้ลงทุนอีกเป็นจำนวนมากในการจัดหาเครื่องมือเครื่องใช้ อุปกรณ์ทางการแพทย์ที่จำเป็น
และเป็นเทคโนโลยีใหม่ล่าสุด รวมถึงการสรรหาแพทย์ และพยาบาล ผู้เชี่ยวชาญ ที่มีประสบการณ์สูง
เพิ่มขึ้นตามแผนการขยายงานของโรงพยาบาล เช่นหน่วยงานโรคหัวใจ โรคเด็ก โรคกระดูก
และข้อเข่า โรคตา หน่วยงานห้องไตเทียม เป็นต้น

นอกจากการให้บริการตรวจรักษาโรคแล้ว
ทางโรงพยาบาลยังได้จัดการประชุมทางวิชาการเพื่อให้ความรู้กับญาติ และผู้ป่วย ในเรื่องโรคต่างๆ
เช่น โรคไขมันในโลหิตสูง โรคเบาหวาน โรคไข้เลือดออก ฯลฯ
โดยเชิญผู้ชำนาญการทั้งภายนอกโรงพยาบาล และแพทย์ในโรงพยาบาลเป็นวิทยากร
ซึ่งได้กระทำเป็นช่วงๆ ตลอดปี เพื่อให้ผู้ป่วยเข้าใจวิธีดูแลรักษาตนเอง
และร่วมมือปฏิบัติตนตามที่แพทย์แนะนำ

อนึ่ง ในปลายปี 2549 โรงพยาบาลเอกชล 2 อ่างศิลา ได้เปิดดำเนินการ และเริ่มให้บริการผู้ป่วย
ทั้งคนไข้นอกและคนไข้ใน ในลักษณะเดียวกันกับโรงพยาบาลเอกชลเดิม
โดยได้เตรียมความพร้อมในเรื่องบุคลากร เครื่องมือแพทย์ เตียงรับคนไข้ไว้ล่วงหน้าแล้ว
โดยเป้าหมายคือผู้ป่วยที่มีสิทธิด้านการรักษาทุกสิทธิ์ รวมทั้งผู้ป่วยทั่วไปคือกลุ่มคนที่มาใช้บริการ ณ
โรงพยาบาลเอกชลเดิมอยู่แล้ว เพื่อเป็นการบรรเทาความแออัดของสถานที่

การพัฒนาคุณภาพบริการตรวจรักษาผู้ป่วย ผู้บริหารและผู้ให้บริการได้มุ่งมั่นโดยเริ่มต้นด้วยคุณภาพ
ISO และต่อด้วยคุณภาพ HA (Hospital Accreditation) เรื่อยมา
นับเป็นความภาคภูมิใจยิ่งเมื่อโรงพยาบาลเอกชล ได้รับประกาศนียบัตร HA
จากสถาบันพัฒนาและรับรองคุณภาพโรงพยาบาลเรียบร้อยแล้ว ในวันที่ 12 มีนาคม 2550
ซึ่งแน่นอนการพัฒนายังมิได้หยุดยั้งเพียงเท่านี้ นอกจากคงไว้ซึ่งคุณภาพแล้ว
จำเป็นต้องพัฒนาเพื่อเพิ่มคุณภาพต่อไปอีก